
Νέα διάκριση του Πανεπιστημίου Αιγαίου στις διεθνείς κατατάξεις
Μυτιλήνη 24/2/2022
Με ιδιαίτερη χαρά και υπερηφάνεια ανακοινώνουμε ότι σύμφωνα με τα πρόσφατα αποτελέσματα της διεθνούς ακαδημαϊκής κατάταξης Times Higher Education Young University Rankings για το 2022, το Πανεπιστήμιο Αιγαίου κατατάσσεται στις θέσεις 201-250 ανάμεσα σε 539 Πανεπιστήμια παγκοσμίως και στην 3η θέση ανάμεσα στα επτά ελληνικά Πανεπιστήμια τα οποία αξιολογήθηκαν, αναδεικνύοντας την υψηλή και σταθερή ανοδική ακαδημαϊκή πορεία του Ιδρύματός μας.
Η διεθνής κατάταξη για τα νέα Πανεπιστήμια (Young Universities) αξιοποιεί τους ίδιους 13 αυστηρούς δείκτες επιδόσεων με την κατάταξη “ΤΗΕ World University Rankings”, σύμφωνα με τους οποίους καταγράφονται τα ισχυρά σημεία του κάθε πανεπιστημίου ως προς τις βασικές αποστολές του: διδασκαλία, έρευνα, μεταφορά γνώσης και διεθνής απήχηση.
Ιδιαίτερα σημαντικό είναι το γεγονός ότι το Πανεπιστήμιο μας σε σχέση με τα υπόλοιπα ελληνικά Ιδρύματα κατατάσσεται στη 2η θέση όσον αφορά στο δείκτη της έρευνας και στην 1η θέση όσον αφορά στις πηγές χρηματοδότησης από ιδιωτικούς φορείς.
Η νέα διεθνής αυτή αναγνώριση της πορείας του Πανεπιστημίου Αιγαίου ενθαρρύνει εκ νέου τις προσπάθειες της ακαδημαϊκής μας κοινότητας, το έργο της οποίας είναι αυτό που αναδεικνύει και εδραιώνει το Πανεπιστήμιο μας ως διεθνές κέντρο αριστείας στην εκπαίδευση και την έρευνα, σύμφωνα με τη στρατηγική και το όραμά μας!
Η Πρυτάνισσα
Καθηγήτρια Χρυσή Βιτσιλάκη

